# Anna Morandi Manzolini

Anna Morandi Manzolini (Bolonya, 21 de gener de 1714 – Bolonya, 9 de juliol de 1774) va ser una anatomista i escultora de figures en cera.
Anna Morandi (Manzolini era el cognom del marit), tot i haver nascut en una família molt modesta, va estudiar dibuix i escultura amb els pintors Giuseppe Pedretti i Francesco Monti. L'any 1740 es va casar amb Giovanni Manzolini, escultor que feia ceres anatòmiques i escultures per a la Universitat de Bolonya. Van tenir vuit fills, però només en van sobreviure tres. Estava ja casada quan va aprendre anatomia i va començar a col·laborar amb el seu marit en la preparació dels models de cera per a les classes a la Universitat.
El seu coneixement teòric de l'anatomia i la seva excel·lència artística en van fer una gran anatomista i els seus models de cera, que reproduïen al detall l'anatomia humana, eren utilitzats per professors d'anatomia, d'obstetrícia i de cirurgia i també pels estudiants. Els Manzolini tenien el seu estudi a casa, amb una taula de dissecció de fusta on duien a terme en primer lloc la dissecció de les parts del cos que després reproduïen en cera. Normalment ho feien esculpint la cera directament sobre l'os real i aprofitant també altres components com ara pestanyes, ungles, etc. Les úniques peces que són totalment de cera són les que Morandi Manzolini va fer reproduint el seu marit i ella mateixa.
Cap a 1750 la seva fama com a anatomistes ja s'havia difós i eren visitats per altres anatomistes i modeladors de figures anatòmiques, a més de turistes notables i dels estudiants de medicina que hi anaven a aprendre anatomia sense l'inconvenient d'haver de fer-ho amb cadàvers que aviat es podrien. A més, aquelles escultures en cera permetin mostrar detalls que en un cadàver real possiblement es farien malbé per la mateixa dissecció o per putrefacció.
Després de la mort del seu marit, el 1755, va rebre invitacions d'algunes universitats i corts europees per anar-hi a treballar i perquè hi portés la seva col·lecció. Entre d'altres, va rebre la visita de l'emperador Josep II d'Àustria, i va ser convidada a la cort de Caterina II de Rússia. Potser això va decidir el Senat bolonyès a nomenar-la, el 1756, modeladora de cera de la càtedra d'anatomia de la Universitat, amb uns honoraris anuals de 300 lires bolonyeses i amb la llibertat de fer classes d'anatomia en el seu estudi o fins i tot en el seu domicili. Malgrat les condicions temptadores que li va proposar la tsarina, Morandi Manzolini va romandre a Bolonya.
En un dels museus del Palazzo Poggi, de la Universitat de Bolonya, s'ha fet una recreació de l'estudi on treballava Anna Morandi Manzolini i s'hi exposen un bon nombre de peces anatòmiques, a més de dos bustos de la parella que ella va esculpir en cera: es va representar a si mateixa disseccionant un cervell humà, i el seu marit, també en una tasca de dissecció; en aquest cas, d'un cor.
La Biblioteca de la Universitat de Bolonya conserva un quadern manuscrit de Morandi Manzolini de 250 pàgines, en què documenta els seus models de cera.

## Referències

* 1 2 3 4 Arieti, Stefano. «MORANDI, Anna» (en italià). Treccani - Dizionario Biografico. [Consulta: 20 setembre 2021].
* ↑ «Morandi Manzolini Anna» (en italià). Scienza a due voci - Università di Bologna. [Consulta: 6 agost 2021].
* 1 2 Messbarger, Rebecca. The Lady Anatomist: The Life and Work of Anna Morandi Manzolini (en anglès). Chicago: University of Chicago Press, 2010. ISBN 978-0-226-52081-0.
* 1 2 Messbarger, Rebecca. «Excerpts from The Lady Anatomist» (en anglès). Tableau, Primavera 2013. [Consulta: 21 setembre 2021].
* 1 2 3 4 Corrain, Lucia. «Anatomia di una ceroplasta: Anna Morandi Manzolini». A: Beretta, Marco (coord.). Icone di scienza. Autobiografie e ritratti di naturalisti bolognesi della prima età moderna (pdf) (en italià). Bolonya: Bononia University Press, 2020, p. 239. ISBN 978-88-6923-612-9 [Consulta: 21 setembre 2021].
* ↑ Ferry, Georgina «Anna Morandi: anatomist of Enlightenment Bologna» (en anglès). The Lancet, 392, 04-08-2018, pàg. 375. DOI: 10.1016/S0140-6736(18)31661-1. ISSN: 0140-6736. PMID: 30102164.

## Bibliografia

* Messbarger, Rebecca. The Lady Anatomist: The life and work of Anna Morandi Manzolini (en anglès). Chicago, Illinois, EUA: The University of Chicago Press, 2010, p. 248 pàgines. ISBN 978-0-226-52081-0.

## Enllaços externs

* La signora anatomista. Tràiler del film sobre Anna Morandi Manzolini
* Biografia a la Universitat de Bolonya (en italià).